<classify> Kwa mujibu wa Kaimu Katibu Mkuu wa Baraza la Michezo la Taifa BMT, Mohammed Kiganja alisema siku hizo saba hazimaanisha kuibana klabu hiyo ambayo timu yake ya soka inashikiliwa ubingwa wa Tanzania Bara, bali kuihamasisha kuanza mchakato ndani ya siku 60 zilizopo kwenye katiba ya klabu hiyo.Alisema lengo la kutoa siku hizo saba ni kuona baada ya barua ni kitu gani kitafuata kulingana na taratibu na kanuni walizojiwekea katika katiba yao.Tulitoa siku saba wawe wamefanya uchaguzi. Tunajua hawawezi kufanya uchaguzi haraka hivyo, lakini wawe wameanza mchakato kwa ajili ya kutenda demokrasia, alisema.Kiganja alisema iwapo watashindwa kutekeleza ndani ya siku hizo, huenda kutakuwa na tatizo ambalo ni lazima pande zote mbili zikutane ili kutafuta suluhu, kwani BMT haipo kwa ajili ya kumfungia mtu, bali kuhamasisha kwa maendeleo ya michezo.Hata hivyo, baada ya kumtafuta Mkuu wa Idara ya Habari na Mawasiliano wa Yanga, Jerry Muro kuzungumzia mipango iliyopo kwa ajili ya kuanza mchakato wa uchaguzi kama walivyoagizwa, alisema Mwenyekiti wa uchaguzi ndiye anayepaswa kuzungumzia.Gazeti hili lilimtafuta Mwenyekiti wa Uchaguzi, Sam Mapande jana mchana akaomba atafutwe baadaye kwani alikuwa makahamani akitekeleza majukumu yake ya kisheria.  <topic>: MICHEZO 